# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Rheoliadau Iechyd Anifeiliaid a’r Fasnach mewn Anifeiliaid a Chynhyrchion Perthynol (Diwygio) 2022** |
| **DYDDIAD**  | **20 Rhagfyr 2022** |
| **GAN** | **Lesley Griffiths AS, Y Gweinidog Materion Gwledig a Gogledd Cymru, a’r Trefnydd**  |

Bydd Aelodau’r Senedd eisiau bod yn ymwybodol ein bod yn rhoi ein cydsyniad i’r Ysgrifennydd Gwladol arfer pŵer i wneud is-ddeddfwriaeth mewn maes datganoledig o ran Cymru.

Ceisiodd Mark Spencer AS, Gweinidog Gwladol DEFRA, gydsyniad ynglŷn â gwneud Offeryn Statudol (OS) o’r enw Rheoliadau Iechyd Planhigion (Diwygio) (Ymadael â’r UE) 2022 i fod yn berthnasol i Brydain Fawr.

Bydd yr OS uchod yn cael ei wneud gan yr Ysgrifennydd Gwladol drwy arfer pwerau a roddir gan adran 8(1) o Ddeddf yr Undeb Ewropeaidd (Ymadael) 2018. Mae paragraff 21 o Atodlen 7 i Ddeddf yr Undeb Ewropeaidd (Ymadael) 2018 yn darparu pŵer sy’n caniatáu i ddiwygiadau canlyniadol gael eu gwneud i Reoliadau yn ôl yr angen (yn yr achos hwn, ar ôl diwygio’r Rheoliadau Iechyd Planhigion).

Cafodd y Rheoliadau eu gosod gerbron Senedd y DU ar 19 Rhagfyr 2022. Mae’r dyddiadau cychwyn ar gyfer y mesurau wedi’u rhannu yn ôl mesurau brys (y pŵer i gyflwyno ardaloedd â ffiniau penodedig) y disgwylir iddynt ddod i rym ar 20 Rhagfyr, a mesurau di-frys (mân wall drafftio yn ymwneud â thatws Libaneaidd) y disgwylir iddynt ddod i rym ar 4 Chwefror 2023.

**Effeithiau y gall yr OS eu cael ar gymhwysedd deddfwriaethol y Senedd a/neu gymhwysedd gweithredol Gweinidogion Cymru**

Cyflwynodd diwygiadau blaenorol a wnaed i’r Rheoliadau Iechyd Planhigion gywiriadau a oedd eu hangen i’r drefn reoleiddio ar gyfer iechyd planhigion. Ehangodd cymhwysedd gweithredol Gweinidogion o ganlyniad i’r swyddogaethau dilyffethair a roddwyd iddynt (yn eu rhinwedd fel ‘Awdurdod Cymwys’ Cymru) yn sgil y diwygiadau. Bydd y Gweinidog yn dymuno nodi nad yw’r Rheoliadau’n trosglwyddo unrhyw swyddogaethau i’r Ysgrifennydd Gwladol.

**Diben y diwygiadau**

Mae’r Rheoliadau yn caniatáu i ardaloedd â ffiniau penodedig gael eu sefydlu y tu allan i’r wlad y canfu plâu neu heintiau planhigion ynddi. Mae’r rhain yn fesurau bioddiogelwch pwysig a roddir ar waith ar adegau pan geir achosion o blâu neu heintiau planhigion sy’n cyfyngu ar symud pren, planhigion ar gyfer plannu neu ddeunydd coedwigaeth.

Maent yn angenrheidiol oherwydd nid yw’r ddeddfwriaeth bresennol yn caniatáu i ardal â ffiniau penodedig gael ei sefydlu pan ganfyddir pla o fewn un o’r tiriogaethau eraill ym Mhrydain Fawr. Mae hyn yn golygu, pan geir achosion o bla neu haint planhigion mewn un wlad, yn gyfagos i’r ffin, ar hyn o bryd nid oes gan y wlad arall unrhyw bŵer i gyflwyno ardaloedd â ffiniau penodedig fel mesur bioddiogelwch.

Mae’r Rheoliadau hefyd yn cywiro mân wallau drafftio o fewn Rheoliadau Anifeiliaid, Bwyd, Iechyd Planhigion, Deunyddiau Lluosogi Planhigion a Hadau (Diwygiadau Amrywiol etc.) 2022 sy’n ymwneud â thatws Libaneaidd nad ydynt i’w plannu.

Mae’r Rheoliadau, a’r Memorandwm Esboniadol sy’n cyd-fynd ag ef, sy’n nodi manylion ynglŷn â tharddiad, diben ac effaith y diwygiadau, ar gael yma: [https://www.legislation.gov.uk/uksi/2022/1367/contents/made](https://eur01.safelinks.protection.outlook.com/?url=https%3A%2F%2Fwww.legislation.gov.uk%2Fuksi%2F2022%2F1367%2Fcontents%2Fmade&data=05%7C01%7CDaniel.Wood001%40gov.wales%7C264166042d1f46bd10b308dae1d35b90%7Ca2cc36c592804ae78887d06dab89216b%7C0%7C0%7C638070595136001072%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C3000%7C%7C%7C&sdata=pKeVlsg8Cq2LIJ8BPu3IXAOGb4iU4S5wzI432Y3nsuw%3D&reserved=0)

**Pam y rhoddwyd cydsyniad**

Rhoddwyd cydsyniad i Lywodraeth y DU mewn perthynas ag ardaloedd â ffiniau penodedig oherwydd ni allai Gweinidogion Cymru wneud y darpariaethau drwy arfer ein pwerau ein hunain oherwydd bod y pŵer i ddiwygio yn ganlyniadol i ddiwygiad a wneir gan yr Ysgrifennydd Gwladol. Oherwydd y gwneir Rheoliadau i Gymru o dan adran 2(2) o Ddeddf y Cymunedau Ewropeaidd 1972, o dan adran 8 o Ddeddf yr Undeb Ewropeaidd (Ymadael) 2018 gall y Rheoliadau hyn gael eu diwygio gan Weinidog y Goron.

Mewn perthynas â thatws Libaneaidd, rhoddwyd cydsyniad i wneud y cywiriadau hyn ar ran Cymru er rhesymau effeithlonrwydd a hwylustod ac i ddiogelu bioamrywiaeth. Cafodd y diwygiadau eu hystyried yn ofalus ac mae’r polisïau’n cyd-fynd â’i gilydd yn llwyr.